**Anexa nr. 3**

**la Ordinul ministrului sănătății nr. \_\_\_\_\_\_\_/\_\_\_\_\_\_\_\_**

**Procedura de gestionare a medicamentelor, vaccinurilor, dispozitivelor medicale și materialelor sanitare aferente operaționalizării capabilităților medicale mobile Emergency Medical Teams 1**

1. **Constituirea stocurilor necesare operaționalizării capabilităților medicale mobile Emergency Medical Teams 1**

România are constituite la nivel naţional două module medicale de protecție civilă, de tip EMT 1 („Emergency Medical Teams”) destinate acordării asistenței medicale de urgență în misiuni naționale sau internaționale, parte a răspunsului la dezastre, la solicitarea autorităților țării afectate. Modulele sunt reprezentate de RO1.EMT localizat în Bucureşti și RO.MS.EMT localizat în Târgu Mureș. Modulele aparțin IGSU (Inspectoratului General pentru Situații de Urgență) și sunt operaționalizate prin Inspectoratul pentru Situații de Urgență Dealul Spirii București – Ilfov, UPU –SMURD a Spitalului Clinic de Urgență Bucureşti și UPU a Spitalului Clinic de Urgență pentru Copii “Grigore Alexandrescu”, respectiv prin Inspectoratul pentru Situații de Urgență Horea al județului Mureș și UPU – SMURD a Spitalului Clinic de Urgență Târgu Mureș.

Achiziția medicamentelor, vaccinurilor, dispozitivelor medicale și materialelor sanitare aferente operaționalizării capabilităților medicale mobile Emergency Medical Teams 1 de către spitalele publice din subordinea Ministerului Sănătății se efectuează după cum urmează:

* Pentru medicamente, vaccinuri, dispozitive medicale și materiale sanitare prevăzute în Anexa nr. 1 și Anexa nr. 2 la prezentul ordin, șeful secției UPU și UPU-SMURD înaintează referatul de necesitate în vederea achiziționării acestora din fondurile alocate spitalelor publice pentru operaționalizarea capabilităților medicale mobile Emergency Medical Teams 1.

**II. Păstrarea, scoaterea, reîntregirea şi împrospătarea stocurilor**

Medicamentele și vaccinurile achiziționate pentru operaționalizarea capabilităților medicale mobile Emergency Medical Teams 1 sunt depozitate în farmaciile cu circuit închis din cadrul spitalelor publice, asigurându-se gestiune distinctă pentru acestea, gestiune EMT.

Dispozitivele medicale și materialele sanitare achiziționate din fondurile alocate spitalelor pentru operaționalizarea capabilităților medicale mobile Emergency Medical Teams 1 sunt depozitate în cadrul secției UPU ȘI UPU-SMURD, asigurându-se gestiune distinctă pentru acestea, gestiune EMT.

Medicamentele și vaccinurile vor fi păstrate conform indicațiilor producătorului, iar cele care nu necesită condiții speciale de păstrare se păstrează în cutii de aluminiu, etichetate, care vor conține liste cu denumirea produselor, cantitatea, lotul și data de expirare, certificate pentru a fi aeropurtate, puse la dispoziție de către conducerea modulului EMT.

Depozitarea dispozitivelor medicale și materialelor sanitare se face în cutii de aluminiu, etichetate care vor conține liste cu denumirea produselor, cantitatea, lotul și data de expirare, certificate pentru a fi aeropurtate, puse la dispoziție de către conducerea modulului EMT.

Medicamentele, vaccinurile, dispozitivele medicale și materiale sanitare aferente operaționalizării capabilităților medicale mobile Emergency Medical Teams 1 vor fi utilizate în misiuni de răspuns la dezastre naționale sau internaționale (la solicitarea țării afectate), prin Mecanismul European de Protecție Civilă, cu aprobarea misiunii de către Primul Ministru al României.

Departamentul pentru Situații de Urgență înaintează secțiilor UPU/UPU-SMURD un referat în care vor fi prevăzute cantitățile de medicamente, vaccinuri, dispozitive medicale și materiale sanitare necesar a fi scoase din gestiunea EMT în vederea utilizării în cadrul misiunilor. În baza referatului, secția UPU/UPU-SMURD va solicita eliberarea medicamentelor si/sau a vaccinurilor, respectiv va preda dispozitivele medicale și materialele sanitare, în baza unui proces-verbal de predare primire.

În baza procesului verbal de predare-primire, personalul responsabil va opera scăderea stocurilor din gestiunile distincte păstrate la nivelul unității sanitare.

În situația activării modulului EMT, conform procedurilor legale, pentru misiuni internaționale și naționale, farmaciile cu circuit închis și secțiile UPU și UPU-SMURD au obligația să asigure disponibilitatea pentru preluarea medicamentelor, vaccinurilor, dispozitivelor medicale și a materialelor sanitare de către echipele Emergency Medical Teams 1, în maxim 180 minute de la primirea solicitării.

Stocurile de medicamente, vaccinuri, dispozitive medicale și materiale sanitare utilizate în misiuni de răspuns la dezastre naționale sau internaționale se reîntregesc din sumele puse la dispoziție din fonduri europene în termen de maxim 90 de zile de la data la care sunt alocate de la bugetul de stat, cu aceasta destinație.

Medicamentele și vaccinurile ajunse la limita termenului orientativ de păstrare vor fi eliberate și date în consumul secțiilor UPU si UPU-SMURD precum și a celorlalte secții în baza unei proceduri aprobate de conducerea spitalului, la propunerea șefului de secție UPU, UPU-SMURD și a farmacistului șef. Prin procedura aprobată la nivelul spitalului se stabilește perioada de eliberare a medicamentelor și vaccinurilor anterior expirării acestora și criteriile de prioritizare a repartizării în cadrul secțiilor, ținând cont de consumul înregistrat la nivelul acestora. Dacă la nivelul secțiilor unității sanitare nu exista solicitări/necesar de medicamente sau vaccinuri, medicul șef UPU sau UPU/SMURD înaintează propunerea de preluare celorlalte doua spitale implicate in gestionarea modulelor medicale, astfel cum sunt menționate la punctul I.

Dispozitivele medicale și materialele sanitare ajunse la limita termenului orientativ de păstrare vor fi date în consumul secțiilor UPU si UPU-SMURD precum și a celorlalte secții în baza unei proceduri aprobate de conducerea spitalului, la propunerea șefului de secție UPU, UPU-SMURD. Prin procedura aprobată la nivelul spitalului se stabilește perioada de scoatere a acestora anterior expirării și criteriile de prioritizare a repartizării în cadrul secțiilor, ținând cont de consumul înregistrat la nivelul acestora.

Împrospătarea stocurilor, în situația utilizării acestora pentru activitatea curentă a spitalului, se realizează din fondurile spitalului, cu respectarea surselor de finanțare în funcție de secția care le utilizează.

În situația existenței unei nevoi la nivelul secției unității sanitare, pot fi scoase din stocul EMT medicamente și vaccinuri pe baza unui proces-verbal de preluare încheiat cu secția care le-a solicitat, fără a depăși 10% din totalul stocului și cu obligația reîntregirii acestuia de către aceeași secție.